b'\n_START_ARTICLE_\nJohannes Ockeghem\n_START_PARAGRAPH_\nJohanesas Okehemas (kiti vardo variantai \xe2\x88\x92 \xc5\xbdanas, Janas, pranc. Johannes Ockeghem, kiti pavard\xc4\x97s u\xc5\xbera\xc5\xa1ymo variantai jo gyvenimo metu \xe2\x88\x92 Okeghem, Ogkegum, Okchem, Hocquegam, Ockegham, apie 1410-25 \xe2\x88\x92 1497\xc2\xa0m. vasario 6 d.)\xc2\xa0\xe2\x80\x93 pranc\xc5\xabz\xc5\xb3-flamand\xc5\xb3 (arba Nyderland\xc5\xb3) muzikos mokyklos kompozitorius. Laikomas reik\xc5\xa1mingiausiu flamand\xc5\xb3 kompozitoriumi tarp Gijomo Diufaji ir \xc5\xbdoskeno Depr\xc4\x97.\n_START_SECTION_\nBiografija\n_START_PARAGRAPH_\nJohanesas Okehemas gim\xc4\x97 Sent Gisleno kaime (dab. Belgija) Kambr\xc4\x97 vyskupijoje. Tiksli gimimo data ne\xc5\xbeinoma. Jo mirties min\xc4\x97jimuose minima, kad jis mir\xc4\x97 nesulauk\xc4\x99s 100 met\xc5\xb3, kas sp\xc4\x97jam\xc4\x85 gimimo dat\xc4\x85 nukelt\xc5\xb3 iki apie 1410\xc2\xa0m. Bendru atveju, manoma, kad jis gal\xc4\x97jo gimti apie 1420\xc2\xa0m. Nieko ne\xc5\xbeinoma apie jo mokslus. Gali b\xc5\xabti, kad jis buvo paveiktas Burgundijos dvaro kompozitoriaus Gilles Binchois, kuris tuo metu dar gyveno Flandrijoje, bet joki\xc5\xb3 \xc5\xbeini\xc5\xb3 apie tai n\xc4\x97ra. Tai sp\xc4\x97jama i\xc5\xa1 Okehemo raudos Mort tu as navr\xc3\xa9 de ton dart, kuri para\xc5\xa1yta po Gilles Binchois mirties 1460\xc2\xa0m., bei ankstyv\xc5\xb3j\xc5\xb3 Okehemo k\xc5\xabrini\xc5\xb3, kuriuose yra referencij\xc5\xb3 \xc4\xaf Binchois k\xc5\xabryb\xc4\x85. Sp\xc4\x97jama, kad jaunyst\xc4\x97je jis mok\xc4\x97si Monso mieste._NEWLINE_1443-44\xc2\xa0m. Okehemas pirm\xc4\x85kart minimas vikaru-giedotoju Antverpeno katedroje. Po dvej\xc5\xb3 met\xc5\xb3 jis giedojo hercogo Karolio I-ojo Burbono chore. Dar po dvej\xc5\xb3 met\xc5\xb3 Okehemas persik\xc4\x97l\xc4\x97 giedoti \xc4\xaf Pranc\xc5\xabzijos karaliaus Karolio VII-ojo chor\xc4\x85 Pary\xc5\xbeiuje. 1453\xc2\xa0m. jis pa\xc5\xbeym\xc4\x97tas pirmojo kapeliono pozicijoje karaliaus tarnyboje. 1459\xc2\xa0m. Okehemas buvo paskirtas saugotojo poste \xc5\xa0v. Martyno abatijoje Ture, kurios garb\xc4\x97s abatais buvo Pranc\xc5\xabzijos karaliai. \xc5\xa0is postas, karaliaus nuosavyb\xc4\x97s administratorio, leido Okehemui gauti nemenkas pajamas. 1461\xc2\xa0m. jam buvo panaikinta prievol\xc4\x97 nuolat b\xc5\xabti Ture._NEWLINE_Po Karolio VII-ojo mirties Okehemas tarnavo karaliams Liudvikui XI-ajam ir Karoliui VIII-ajam. 1464\xc2\xa0m. jis tapo Liudviko XI-ojo karali\xc5\xa1kojo choro kapelmeisteriu. 1483\xc2\xa0m. pareigyb\xc4\x99 patvirtino Karolis VIII Maloningasis. B\xc5\xabdamas kapelmeisteriu Okehemas k\xc5\xabr\xc4\x97 mi\xc5\xa1ias, kuri\xc5\xb3 13 buvo surinktos ir u\xc5\xbera\xc5\xa1ytos manuskripte apie 1500\xc2\xa0m. (Vatikano bibliotekoje, MS Chigi 234). 1462 ir 1464\xc2\xa0m. Okehemas lank\xc4\x97si Kambr\xc4\x97, kur buvo apsistoj\xc4\x99s pas gars\xc5\xb3j\xc4\xaf vyresn\xc4\xaf kompozitori\xc5\xb3 Guillaume Dufay. Palaik\xc4\x97 ry\xc5\xa1ius su Burgundijos dvaro kompozitoriumi Gilles Binchois. 1463-70\xc2\xa0m. Okehemas \xc4\x97jo kanauninko pareigas Pary\xc5\xbeiaus katedroje. \xc4\xaemanoma, kad jis gal\xc4\x97jo tur\xc4\x97ti kur\xc4\xaf nors posta Kambr\xc4\x97 vyskupijoje, nes da\xc5\xbenai ten lank\xc4\x97si._NEWLINE_Minima, kad 1470\xc2\xa0m. su karaliaus siuntimu Okehemas vie\xc5\xa1\xc4\x97jo Ispanijos karaliaus dvare. 1488\xc2\xa0m. jis dar buvo minimas Pranc\xc5\xabzijos karaliaus dvaro dokumentuose dalyvav\xc4\x99s religin\xc4\x97je ceremonijoje. Okehemas mir\xc4\x97 1497\xc2\xa0m. vasario 6 d. Ture. Kitu sp\xc4\x97jimu, jis gal\xc4\x97jo b\xc5\xabti mir\xc4\x99s 1495\xc2\xa0m., nes 1496\xc2\xa0m. Pranc\xc5\xabzijos karalius paskyr\xc4\x97 kit\xc4\x85 \xc5\xbemog\xc5\xb3 \xc4\xaf \xc5\xa0v. Martyno abatijos saugotojo post\xc4\x85._NEWLINE_Okehemo k\xc5\xabrybinis palikimas n\xc4\x97ra didelis. J\xc4\xaf sudaro 10 piln\xc5\xb3 mi\xc5\xa1i\xc5\xb3, keliolikos mi\xc5\xa1i\xc5\xb3 fragmentai, keliolika motet\xc5\xb3 ir 22 \xc5\xa1ansonai. Gyvenimo metu Okehemas gars\xc4\x97jo kaip talentingas giedotojas (atlikdavo boso partijas). Jo \xc4\xaftak\xc4\x85 patyr\xc4\x97 Jacob Obrecht, pomirtinei poemai muzik\xc4\x85 suk\xc5\xabr\xc4\x97 Josquin des Prez. Okehemo muzikos stilistikai b\xc5\xabdingas nuotaikingumas, skirtingai nuo Guillaume Dufay didingumo. K\xc5\xabrini\xc5\xb3 technika pa\xc5\xbeym\xc4\x97tina labai sud\xc4\x97tingomis kontrapunktin\xc4\x97mis kompozicijomis. Okehemas laikomas vienu Vakar\xc5\xb3 polifonin\xc4\x97s klasikin\xc4\x97s muzikos \xe2\x80\x9et\xc4\x97v\xc5\xb3\xe2\x80\x9c.'